הצעה לסדר-היום
תוכנית ויסקונסין בשדרות

היו"ר יצחק זיו:

אנחנו ממשיכים בסדר-היום. הצעה לסדר-היום מס' 2214: תוכנית ויסקונסין בשדרות, של חבר הכנסת גדעון סער.


השר לקליטת העלייה זאב בוים:

שינו את סדר-היום?


גדעון סער (הליכוד):

לא, אני הייתי צריך להיות לפני כן, אבל מישהו היה חסר - - -


נסים זאב (ש"ס):

זאת הצעה רגילה, נכון?


היו"ר יצחק זיו:

כן. 


גדעון סער (הליכוד):

אדוני היושב-ראש, מכובדי השר לקליטת העלייה, כנסת נכבדה, אני מבקש היום להעלות את ההתעללות – ואני בוחר כל מלה שאני אומר ועומד מאחוריה – את ההתעללות בתושבי שדרות במסגרת תוכנית ויסקונסין. 

אני רוצה לומר בפתח הדברים: אני מאלה שהצביעו בעד תוכנית ויסקונסין בעת התוכנית הכלכלית בשנת 2003.
רן כהן (מרצ):

חבל מאוד.


גדעון סער (הליכוד):

אני שם בצד כרגע את השאלה ששר התמ"ת מעלה, ומעלים גם חברים בבית הזה, אם צריך או לא צריך לבטל את התוכנית. אני חושב שזאת שאלה מורכבת. 

אבל מה שקורה בשדרות, אדוני השר, הוא שבשדרות ממשיכים ליישם את התוכנית בלי לבחון אותה מחדש ובלי להתאים אותה למצב של העיר ושל התושבים, למצב הביטחוני שהם נתונים בו, ולצרכים המיוחדים של הציבור בשדרות. 

בתוכנית ויסקונסין בשדרות משתתפת אוכלוסייה די רחבה, כ-600 מתושבי העיר, ויש טענות קשות על היחס של מפעילי התוכנית אל המשתתפים בתוכנית. טענות אלה נשמעות גם במקומות אחרים בארץ, אבל לא בעוצמה ובמרירות שבאות לידי ביטוי בשדרות. 

מכובדי השרים, אני רוצה שתדעו שמשתתפי תוכנית ויסקונסין בשדרות, שנפלו לידם "קסאמים" והוכרו – אושרו – נפגעי הלם, חויבו להגיע לתוכנית, ואיימו עליהם שהקצבה תישלל מהם אם לא יגיעו. אני מדבר על נפגעי הלם. 

איחורים והיעדרויות, גם במקרים שהם מוצדקים וקשורים אפילו למצב הביטחוני ולאירועים ביטחוניים בשדרות, התגובה עליהם היא הענשה על דרך שלילת קצבת הכנסה מהביטוח הלאומי. 

אני לא מדבר על המאפיינים שאנחנו מכירים מכל רחבי הארץ, למשל, שרבים מהמשתתפים בתוכנית אינם דוברים עברית – הם עולים, בעיקר מחבר המדינות, וגם ממקומות אחרים – ובכל זאת מחייבים אותם להשתתף בהשתלמויות, כשהם לא מבינים דבר ממה שנאמר בהן. 

המרירות, הכעס והתסכול המצטבר על היחס הנוקשה, הבלתי-אנושי, על חוסר ההתחשבות, באו לידי ביטוי בהפגנה שבה ננקט צעד קיצוני של ענידת טלאי צהוב על-ידי המפגינים כאות לסבל הרב שנגרם להם. ואני, כמובן, לא בא ושופט ואומר: זה מוצדק, זה לא מוצדק וכדומה. אני אומר: תראו למה מביאים את האנשים ולמה האנשים מגיעים. 

הדבר הכי מדהים, אדוני היושב-ראש, הוא שהסתכלתי עכשיו בסדר-היום, ואני רואה שההצעה לסדר-היום היא ללא תשובת שר. זאת אומרת, הממשלה אפילו לא חושבת להתייחס לזה. לא רק שלא נותנים מענה על בעיית ה"קסאמים"; לא רק שמגלים אוזלת יד; לא רק שלא עושים מה שצריך לעשות במישור הביטחוני – יש נושא, שר התמ"ת או שר אחר, אם הוא לא יכול – זה קורה פה הרבה פעמים, יושבים פה שרים, וכל זאת ללא תשובת שר.



יותר ויותר אתה מקבל את הרושם שמבחינת הממשלה הזאת שדרות היא לא חלק ממדינת ישראל. אדוני היושב-ראש, אלה שיאים חדשים בהפקרת אנשים, בהתעללות באזרחים. אני שואל את שר החקלאות, שבמקרה נמצא כאן – כי הוא לא צריך לענות: האם עולה על דעתך שנושא שנוגע בהפעלת תוכנית ויסקונסין בשדרות – ואני בטוח שגם אתה שמעת את המחאות – יהיה בלא תשובת שר? לאן אתם רוצים להגיע? אני לא אומר את זה לך אישית, אלא כנציג הממשלה. אני לא רוצה לעשות מזה עניין פוליטי, אבל אני מנסה לחשוב מה חושבים בממשלה ובמזכירות הממשלה – והייתי שם שנים – כשרואים נושא כזה וקובעים: "ללא תשובת שר". מה אמורים להרגיש תושבי שדרות?

אדוני היושב-ראש, כדי שלא להוריד את הנושא הזה מסדר-היום של הכנסת אני מבקש להעביר אותו לטיפול באחת מוועדות הכנסת. נדמה לי שלפי הסדר אני צריך לבקש שזה יהיה במליאה, ואז אולי חבר אחר יציע שזה יהיה בוועדת העבודה, הרווחה והבריאות, כך אני מניח, כדי שהנושא הזה לא ירד מסדר-היום. 

מוחמד ברכה (חד"ש):

או ועדת העבודה, הרווחה והבריאות או ועדת הכספים. 

גדעון סער (הליכוד):

אם אתה ממליץ על ועדת הכספים, אני אקבל את המלצתך. 
בעיתון היה כתוב שתוכנית ויסקונסין בוטלה. אז בסדר, היה כתוב בעיתון, ובינתיים היא חיה וקיימת. בעיתון היא מתה ובמציאות היא חיה. 

אני לא רוצה להיכנס לנושא בכללותו. נמצאת פה חברת הכנסת ליה שמטוב, ונמצאים חברי כנסת אחרים שעוסקים בזה, וגם אתה, חבר הכנסת ברכה. אני מדבר על מה שקורה בשדרות במסגרת התוכנית. לא יכול להיות שלא יביאו בחשבון את המצב המיוחד, את המצב שאנשים נמצאים בו, כשבאים ליישם תוכנית ולהתנהל בצורה כל כך שרירותית כלפי בני-אדם וכלפי אזרחים במדינה. לכן אני מציע שאנחנו, הכנסת, נמשיך להעלות את הנושא הזה על סדר-היום שלנו. 

ליה שמטוב (ישראל ביתנו):

יש לי הצעה אחרת. 

היו"ר יצחק זיו:

הצעה אחרת של חבר הכנסת ברכה. 

גדעון סער (הליכוד):

האם כדאי להעביר לוועדה או למליאה?

מוחמד ברכה (חד"ש):

לוועדה. אדוני היושב-ראש, רבותי חברי הכנסת, ראשית אני מבקש להעביר את ההצעה הזאת לוועדת הכספים. מכיוון שבמסגרת חוק ההסדרים היה בוועדת הכספים דיון בנושא הזה, אני חושב שכדאי שהוא ימשיך להתנהל שם. כך אולי יהיה אפשר לגבש מנגנון של עזרה – במרכאות או שלא במרכאות – לשר ישי, שכבר הצהיר על כוונתו לבטל את התוכנית. בוועדה נבחן את הכוונה הזאת, ואם היא אמיתית גם נעזור לו לממש אותה. 

לפני כמה חודשים היינו בשדרות ושמענו מה האנשים חושבים על תוכנית ויסקונסין. היינו בירושלים לפני כמה שבועות, וגם כאן שמענו מה אנשים חושבים. 

סופה לנדבר (ישראל ביתנו):

אני אומרת שהיינו גם בנצרת ובחדרה. 

מוחמד ברכה (חד"ש):

ועדת הכספים היתה לפני כמה שבועות בירושלים, ושמענו את זעקות השבר. כך גם בחדרה. לפני שבוע היינו בנצרת ושמענו את זעקות השבר. היחידים שאינם זועקים נגד התוכנית הם אנשי אותן חברות שמפיקות רווחים נאים משוק העבדים הזה שנקרא תוכנית ויסקונסין, שוק של השפלת בני-אדם. 

אני רוצה לברך את חבר הכנסת המציע, חבר הכנסת סער, שהעלה את הנושא הזה. חשוב שדווקא הוא, שהיה בעמדה בכירה בממשלה שהביאה את הנושא הזה לכנסת, מעלה את הטענות נגד התוכנית הזאת – לא רק בהקשר של שדרות, אלא בהקשר של כל ארבעת המקומות שהתוכנית מיושמת בהם. 
לכן אני חושב שיש מקום לקיים דיון ממצה ומעמיק בוועדת הכספים על ביטול התוכנית הזאת. תודה רבה, אדוני. 

היו"ר יצחק זיו:

תודה רבה. חבר הכנסת בשארה, בבקשה. 

עזמי בשארה (בל"ד):

אדוני, אני מסכים עם דברי קודמי, ורק טכנית, לפי התקנון, אני מבקש הסרה. מבחינה מהותית אני לא רק מסכים; אנחנו מזדהים עם הייחוד של שדרות, אבל ייחוד יש גם לנצרת ולמקומות אחרים, ואנחנו מזדהים למשל עם מצב התושבים והחולים בנצרת. אני חושב שחברי הכנסת ראו והתרשמו. 
אני רוצה להוסיף שהתוכנית הזאת היא באחריותו של אולמרט, עוד כשהיה שר האוצר ושר התעשייה, ועכשיו הוא גם שר הרווחה – אני מקווה ששר הרווחה שבאולמרט נאבק בשר האחר שבאולמרט, ומכל מקום באחריותו האישית לבטל את התוכנית הזאת. 

גדעון סער (הליכוד):

להגיד לך משהו? לשניהם לא אכפת. 

עזמי בשארה (בל"ד):

לדעתי, הוא לא היה אמור להשאיר את זה לאלי ישי. יש לו אחריות אישית לבטל את התוכנית הזאת. או שייתן לחברי הכנסת, לחברת הכנסת שמטוב, לחבר הכנסת ברכה ולחבר הכנסת זחאלקה, שהגישו הצעות חוק שכולנו תומכים בהן – אגב, אני חושב שיש לחברת הכנסת שמטוב יותר מ-90 חתימות להעביר את החוק הזה – או שיבטלו את התוכנית לאחר שנכשלה. הם לא עושים טובה לאף אחד שהם מבטלים אותה, כי אפילו מבחינתם היא נכשלה. תודה רבה. 

היו"ר יצחק זיו:

תודה רבה. אני מזמין את חברת הכנסת ליה שמטוב, לפנים משורת הדין. 

ליה שמטוב (ישראל ביתנו):

אדוני היושב-ראש, חברי חברי הכנסת, קודם כול אני רוצה להודות לחבר הכנסת גדעון סער, שדיבר היום על הנושא ועל שדרות בפרט, כי שם יש שתי בעיות; שם תוכנית ויסקונסין נקראת "קסאם-קונסין". רק אתמול קיבלתי מכתב משדרות. 78 האנשים שהיו חתומים על המכתב הזה כתבו, שכאשר הם לוקחים חופשת מחלה, הם צריכים להגיע למרכז באשקלון, ולשם כך הם צריכים לנסוע בשני אוטובוסים. 

ביום ראשון אני נפגשת עם ראש הממשלה בנושא תוכנית ויסקונסין. אני בטוחה שאוכל לשכנע אותו לבטל את התוכנית או לשנות אותה ואת המודל שלה. 
אני מודה גם לחבר הכנסת ברכה. 
על החוק חתמו 83 מחברי הכנסת. ביום רביעי כנראה נגיש את זה להצבעה. 

היו"ר יצחק זיו:

תודה רבה. חברת הכנסת סופה לנדבר. 

סופה לנדבר (ישראל ביתנו):

אדוני היושב-ראש, אדוני השר, חברי חברי הכנסת, אני רוצה להזכיר לחבר הכנסת גדעון סער, שאחד החוקים הראשונים שלי היה ביטול תוכנית ויסקונסין. עברתי אז מחבר כנסת לחבר כנסת ואמרתי: בואו נעשה חקירה פרלמנטרית, אנשים שמשתתפים בתוכנית מתים, מישהו מתעלל בהם. לא זכיתי לתמיכה מסיבית של הכנסת, ולכן הסרנו את הנושא מסדר-היום, הוא לא עבר. 

גדעון סער (הליכוד):

- - -

סופה לנדבר (ישראל ביתנו):

עם זה, אני מברכת אותך. חברת הכנסת ליה שמטוב לקחה את הפרויקט כאחד הפרויקטים החשובים בחיים הפרלמנטריים שלה. 

רבותי, תוכנית ויסקונסין צריכה לרדת מסדר-היום של הכנסת ומסדר-היום של מדינת ישראל, כי מדובר בהתעללות בבני-אדם. בכספים זכו חברות פרטיות. לא יכול להיות שמדינת ישראל מסירה את האחריות מכתפיה ומעבירה אותה לחברות פרטיות. קודם כול צריך לפתח מקומות תעסוקה, ורק אחר כך לשלוח אנשים לעבוד. 

היו"ר יצחק זיו:

תודה רבה. 

רן כהן (מרצ):

אדוני היושב-ראש - - -

נסים זאב (ש"ס):

אני מבין שהיושב-ראש - - -

היו"ר יצחק זיו:

אני אתן, אבל אני לא יכול להמשיך, כי נתתי מעבר למכסה.

דב חנין (חד"ש):

זה נושא רגיש וחשוב במיוחד.

גדעון סער (הליכוד):

אני מסכים להעביר את זה לוועדת הכספים.

גדעון סער (הליכוד):

על זה נאמר: והמשכיל בעת ההיא יידום. אז השרים שותקים.

הצבעה מס' 24

בעד ההצעה להעביר את הנושא לוועדה - 14

נגד - אין

נמנעים - אין

ההצעה להעביר את הנושא לוועדת הכספים נתקבלה.

היו"ר יצחק זיו:

14 בעד, נגד - אין, נמנעים - אין. ההצעה עוברת לוועדת הכספים. תודה.

